
Ymgynghoriad ar bum Cynllun Rheoli Pysgodfeydd (FMP) ar y Cyd arfaethedig y Deyrnas Unedig ar gyfer stociau pysgod pelagig

22 Gorffennaf 2026

Annwyl Ymgynghorai,

Mae’r Cyd-ddatganiad Pysgodfeydd (JFS) fel y’i diwygiwyd, fel sy’n ofynnol gan Ddeddf Pysgodfeydd y Deyrnas Unedig 2020 (y Ddeddf), yn amlinellu sut y bydd awdurdodau pysgodfeydd y Deyrnas Unedig (Adran yr Amgylchedd, Bwyd a Materion Gwledig, Llywodraeth yr Alban, Llywodraeth Cymru a’r Adran Amaethyddiaeth, yr Amgylchedd a Materion Gwledig yng Ngogledd Iwerddon) yn paratoi a chyhoeddi 43 Cynllun Rheoli Pysgodfeydd (FMP) erbyn 2028. Llywodraeth yr Alban yw’r awdurdod cydlynu ar gyfer 21 FMP, a’r dyddiad cyflawni yw diwedd 2026. Mae 11 o’r 21 FMP ar gyfer stociau pysgod gwely’r môr, mae dau ar gyfer stociau cimwch Norwy ac mae wyth arall ar gyfer stociau pysgod pelagig. 

Mae’r ymgynghoriad hwn yn ymwneud â phump o’r wyth FMP pelagig ac maen nhw’n dwyn ynghyd dystiolaeth ynglŷn â chyflwr y stociau perthnasol ac yn amlygu polisïau a chamau gweithredu sy’n angenrheidiol i reoli ein pysgodfeydd mewn ffordd effeithiol a chynaliadwy. Maen nhw’n amlinellu’r weledigaeth ar gyfer rheoli pysgodfeydd pelagig y Deyrnas Unedig, yn ogystal â pholisïau a chamau gweithredu perthnasol y bwriedir iddynt helpu i wireddu’r weledigaeth honno. 

Bydd y tri FMP pelagig sy’n weddill (pysgod arian mawr Môr y Gogledd, pysgod arian mawr Gorllewin yr Alban a marchfecryll Môr y Gogledd) yn destun ymgynghoriad yn ddiweddarach yn 2026.

Mae’r ymgynghoriad hwn yn gyfle i chi helpu i ffurfio a dylanwadu ar ddyfodol polisi rheoli pysgodfeydd pelagig yn y Deyrnas Unedig ac mae’n ychwanegu at ymgysylltiad blaenorol ag ystod eang o randdeiliaid ledled y Deyrnas Unedig. Mae tair rhan i’r arolwg ymgynghori:

1. Manylion personol a chyfrinachedd (gofynnol)
2. Cwestiynau ar bum FMP pelagig, yr Asesiad Amgylcheddol Strategol a’r Asesiad Effaith Busnes a Rheoleiddiol 
3. Adborth Ymgyngoreion ar yr Arolwg Ar-lein (gofynnol)

Bydd angen i chi ymateb i’r cwestiynau rydych eisiau eu hateb yn unig. Mae cymysgedd o gwestiynau cyffredinol a phenodol. Fodd bynnag, mae’n rhaid i’r holl ymatebwyr gwblhau’r adrannau ‘Adborth Ymgyngoreion ar yr Arolwg Ar-lein’ a ‘Manylion Personol a Chyfrinachedd’ gofynnol cyn y gallant gyflwyno eu hymateb i’r arolwg ar-lein. Croesawn unrhyw wybodaeth a thystiolaeth ychwanegol i gefnogi’r gwaith hwn. Gallwch ei chyflwyno’n uniongyrchol trwy FMPs@gov.scot. 

Mae’r dogfennau canlynol ar gael ar Citizen Space (offeryn ymgynghori ar-lein) ac ar wefan Llywodraeth yr Alban trwy ddilyn y ddolen hon:
· Dogfen ymgynghori
· [bookmark: _Hlk219384267]FMP Arfaethedig Pennog Môr y Gogledd
· FMP Arfaethedig Pennog Arfordir Gorllewin yr Alban (ac Afon Clyde)
· FMP Arfaethedig Pennog Iwerydd-Sgandinafia 
· FMP Arfaethedig Mecryll Ysgafell y Gogledd 
· FMP Arfaethedig Swtanod Glas Ysgafell y Gogledd 
· Adroddiad Amgylcheddol Strategol (SEA) 
· Asesiad Effaith Busnes a Rheoleiddiol (BRIA)
· Cyngor Cadwraeth Natur gan NatureScot a’r Cyd-bwyllgor Cadwraeth Natur (JNCC) ar gyfer FMPau pelagig
· Crynodebau Gweithredol Cyngor Cadwraeth Natur gan Natural England a’r JNCC ar gyfer Pennog Môr y Gogledd, Swtan Glas Ysgafell y Gogledd, Mecryll Ysgafell y Gogledd (dyfroedd Lloegr yn unig)
· Crynodeb o Gyngor Cadwraeth Natur gan Cyfoeth Naturiol Cymru (dyfroedd Cymru yn unig).


Ymatebion

I gyflwyno’ch ymateb i’r ymgynghoriad, cwblhewch yr holiadur ymgynghori a ddarperir trwy Citizen Space. Os oes arnoch angen copi o’r ymgynghoriad, cysylltwch â ni trwy FMPs@gov.scot . 

Gellir anfon ymatebion, gwybodaeth ychwanegol, neu ddogfennau at:

[bookmark: _Hlk219470294]Ymgynghoriad ar Gynlluniau Rheoli Pysgodfeydd (FMPau) Pelagig arfaethedig 
Y Tîm FMP 
Llywodraeth yr Alban
Cei Victoria
Ardal 1 B Gogledd
Caeredin
EH6 6QQ

Dylid derbyn ymatebion erbyn 23:59 ar 14 Hydref 2026. 

Yn gywir, 

Y Tîm FMP 
Y Gyfarwyddiaeth Forol
Llywodraeth yr Alban
FMPs@gov.scot 

Mae gan y Deyrnas Unedig rai o’r adnoddau bwyd môr gwyllt gorau yn y byd. Mae ein stociau pysgod môr a physgod cregyn yn adnodd naturiol pwysig ac yn ased cyhoeddus sy’n cynhyrchu bwyd ac yn creu swyddi, yn ogystal â darparu cyfleoedd hamdden mewn sector sydd ag ymdeimlad cryf o hunaniaeth a balchder i’w cymunedau. Mae’r stociau hyn hefyd yn rhan allweddol o’n hecosystemau morol. 

Mae llawer o’n stociau pysgod môr a physgod cregyn dan bwysau amrywiol o sawl tu, fel pysgota a’r newid yn yr hinsawdd. Er bod pysgota’n gallu arwain at lawer o fuddion economaidd-gymdeithasol, mae hefyd yn creu effaith ar ein hamgylchedd morol, er enghraifft trwy sgil-ddalfa ddamweiniol. Felly, mae’n bwysig ystyried effeithiau cadarnhaol a negyddol pysgota fel rhan o reolaeth gyffredinol ein pysgodfeydd a’r amgylchedd morol. 

Mae’r Cyd-ddatganiad Pysgodfeydd (JFS) fel y’i diwygiwyd, fel sy’n ofynnol gan Ddeddf Pysgodfeydd 2020 (y Ddeddf), yn amlinellu sut y bydd awdurdodau pysgodfeydd y Deyrnas Unedig (Adran yr Amgylchedd, Bwyd a Materion Gwledig, Llywodraeth yr Alban, Llywodraeth Cymru a’r Adran Amaethyddiaeth, yr Amgylchedd a Materion Gwledig yng Ngogledd Iwerddon) yn paratoi a chyhoeddi 43 Cynllun Rheoli Pysgodfeydd (FMP) erbyn 2028. 

Mae’r cynlluniau’n dwyn ynghyd dystiolaeth ynglŷn â chyflwr y stociau pysgod môr a physgod cregyn perthnasol ac yn amlygu’r polisïau a’r camau gweithredu sy’n angenrheidiol i reoli ein pysgodfeydd mewn ffordd effeithiol a chynaliadwy. Mae’r FMPau yn amlinellu’r weledigaeth ar gyfer rheoli’r bysgodfa berthnasol, yn ogystal â pholisïau a chamau gweithredu perthnasol y bwriedir iddynt helpu i wireddu’r weledigaeth honno. Mae’n rhaid i’r cynlluniau hefyd ystyried rhwymedigaethau cyfreithiol ehangach perthnasol. 

Mae cyfleoedd ar gyfer twf os caiff ein diwydiannau pysgota a bwyd môr eu rheoli’n gynaliadwy, i sicrhau bod cyfleoedd pysgota’n cael eu diogelu ar gyfer cenedlaethau’r dyfodol. Rydym yn awyddus i barhau i weithio’n agos gyda’n rhanddeiliaid wrth i ni ddatblygu a chyflawni ein cynlluniau ar gyfer rheoli pysgodfeydd yn y Deyrnas Unedig.


[bookmark: _Toc210223788][bookmark: _Toc234410294]Cynlluniau Rheoli Pysgodfeydd ar y Cyd y Deyrnas Unedig ar gyfer stociau pysgod pelagig

Mae’r ddogfen ymgynghori hon yn gwahodd safbwyntiau ar yr FMPau pelagig canlynol:

· FMP Arfaethedig Pennog Môr y Gogledd
· FMP Arfaethedig Pennog Arfordir Gorllewin yr Alban (ac Afon Clyde)
· FMP Arfaethedig Pennog Iwerydd-Sgandinafia 
· FMP Arfaethedig Mecryll Ysgafell y Gogledd 
· FMP Arfaethedig Swtanod Glas Ysgafell y Gogledd

Mae’r Ddeddf yn mynnu bod yr awdurdod neu’r awdurdodau perthnasol yn paratoi a chyhoeddi FMPau yn unol â’r rhestr a’r amserlen a gynhwysir yn y JFS. Llywodraeth yr Alban yw’r awdurdod cydlynu ar gyfer y pum FMP pelagig hyn ac mae wedi cydlynu’r broses o baratoi’r cynlluniau hyn ar ran yr awdurdodau eraill perthnasol.[footnoteRef:1]   [1:  Rhoddir y diffiniad o “awdurdod cydlynu” yn Atodiad A (tud. 55) y JFS, sef:- “Awdurdod Cydlynu: Yr awdurdod polisi pysgodfeydd a fydd yn cydlynu paratoi a rheoli’r cynllun ar ran yr awdurdodau polisi pysgodfeydd eraill gan weithredu ar y cyd”.] 


Mae’r awdurdodau perthnasol ar gyfer y pum FMP pelagig sy’n destun yr ymgynghoriad hwn yn amrywio yn ôl y cynllun penodol, ond maen nhw’n cynnwys Llywodraeth yr Alban, yr Adran Amaethyddiaeth, yr Amgylchedd a Materion Gwledig (DAERA), Adran yr Amgylchedd, Bwyd a Materion Gwledig (Defra) a Llywodraeth Cymru. Paratowyd y cynlluniau gyda chyfraniad gan y diwydiant, gwyddonwyr, sefydliadau anllywodraethol a Chyrff Cadwraeth Natur Statudol (SNCBau), ac fe’u cyhoeddwyd ar y cyd gan yr awdurdodau perthnasol at ddibenion y Ddeddf. 

Yn ogystal â gofynion y Ddeddf, mae FMPau yn ddarostyngedig i ddyletswyddau a gofynion cyfreithiol yn ymwneud â diogelu’r amgylchedd naturiol sy’n deillio o ddeddfwriaeth fel y Rheoliadau Cynefinoedd[footnoteRef:2], Rheoliadau Strategaeth Forol 2010[footnoteRef:3], a Datganiad Polisi Morol y Deyrnas Unedig[footnoteRef:4], Deddf yr Amgylchedd 2021[footnoteRef:5], Deddf y Môr a Mynediad i’r Arfordir 2009[footnoteRef:6], a Deddf Morol (Yr Alban) 2010[footnoteRef:7].   [2:  Rheoliadau Cadwraeth Cynefinoedd a Rhywogaethau 2017]  [3:  Rheoliadau Strategaeth Forol 2010]  [4:  Datganiad Polisi Morol y Deyrnas Unedig - GOV.UK]  [5:  Deddf yr Amgylchedd 2021]  [6:  Deddf y Môr a Mynediad i’r Arfordir 2009]  [7:  Deddf Morol (Yr Alban) 2010] 


Mae Adroddiad Amgylcheddol sy’n disgrifio effeithiau amgylcheddol tebygol gweithredu’r polisïau a’r camau gweithredu yn y pum FMP pelagig wedi cael ei gynhyrchu hefyd, fel sy’n ofynnol o dan Reoliadau Asesiadau Amgylcheddol o Gynlluniau a Rhaglenni 2004. 

Mae asesiad effaith busnes a rheoleiddiol (BRIA) rhannol wedi cael ei ddatblygu hefyd, sy’n disgrifio effaith economaidd ddisgwyliedig yr FMPau hyn ar y sector pysgota a busnesau cysylltiedig. Byddem yn croesawu tystiolaeth economaidd ychwanegol i ddiweddaru ein hasesiad.

Mae’r ymgynghoriad hwn yn arbennig o berthnasol i’r canlynol: 
· Unigolion, grwpiau, neu fusnesau sy’n ymwneud â’r sectorau pysgota, bwyd môr, neu ddyframaethu, gan gynnwys unigolion, grwpiau neu fusnesau o’r Deyrnas Unedig neu o’r tu allan i’r Deyrnas Unedig sy’n pysgota yn nyfroedd y Deyrnas Unedig,
· Unigolion, grwpiau neu fusnesau eraill sy’n defnyddio’r môr, er enghraifft diwydiannau morol fel ynni adnewyddadwy alltraeth a chyrff hwylio, a
· Grwpiau buddiant cenedlaethol a lleol fel sefydliadau anllywodraethol amgylcheddol a hamdden, a ffederasiynau diwydiant. 

Mae’r Ddeddf yn amlinellu’r fframwaith cyfreithiol ar gyfer rheoli pysgodfeydd yn y Deyrnas Unedig, gan gynnwys y ddarpariaeth i baratoi a chyhoeddi FMPau. Bwriedir i FMPau helpu i warchod stociau pysgod a, lle bo angen, adfer stociau pysgod. Bydd hyn, yn ei dro, yn cefnogi diwydiant pysgota cynaliadwy ac yn diogelu’r amgylchedd. 

Mae FMPau yn ddogfennau a baratoir ac a gyhoeddir o dan y Ddeddf sy’n amlinellu polisïau a luniwyd i gynnal stociau perthnasol o bysgod môr ar lefelau cynaliadwy neu, lle bo angen, eu hadfer i lefelau cynaliadwy (neu gyfrannu at hyn). Cynlluniau gweithredu wedi’u seilio ar dystiolaeth ydynt sy’n helpu i gyflawni pysgodfeydd cynaliadwy ar gyfer cenedlaethau’r presennol a’r dyfodol. Mae FMPau yn gynlluniau strategol y mae’n rhaid eu hadolygu ac, os oes angen, eu diwygio o leiaf unwaith bob chwe blynedd. Maen nhw’n amlinellu gweledigaeth hirdymor ar gyfer y bysgodfa (neu’r pysgodfeydd), ynghyd â’r polisïau a’r ymyriadau rheoli sy’n angenrheidiol yn y tymor byr i’r tymor canolig i gyflawni’r weledigaeth hon. Lle bo’n briodol, fe allai FMPau nodi camau gweithredu i fynd i’r afael â materion ehangach a amlygwyd yn ystod y broses o’u datblygu, fel ystyriaethau amgylcheddol, cymdeithasol ac economaidd.


[bookmark: _Toc210223792][bookmark: _Toc234410298]Sut mae FMPau yn gweithio

Mae rheoli pysgodfeydd yn gymhwysedd sydd wedi’i ddatganoli, a reolir ar hyn o bryd trwy reoliadau, is-ddeddfau, amodau trwydded a mesurau gwirfoddol. Fe allai FMPau arwain at newidiadau i’r mesurau rheoli hyn. 

Mae gofyniad cyfreithiol ar Awdurdodau Pysgodfeydd Cenedlaethol (sef Llywodraeth yr Alban, Defra, y Sefydliad Rheoli Morol (MMO), Llywodraeth Cymru a DAERA yn yr achos hwn) i weithredu yn unol â’r polisïau a amlinellir yn y cynlluniau hyn a byddant yn gweithio gydag ystod o sefydliadau a rhanddeiliaid perthnasol i weithredu’r camau gweithredu a gynhwysir yn y cynlluniau. 

Mae FMPau yn amlygu ystod o bolisïau a chamau gweithredu. Bwriedir i gynlluniau fod yn addasol a datblygu dros amser wrth i dystiolaeth ychwanegol gael ei chasglu, a mesurau gael eu gweithredu. Er bod pob FMP yn canolbwyntio ar stoc(iau) penodol, bydd angen eu hystyried yn aml mewn modd cyfannol, yn enwedig pan fydd rhyngweithiadau a chysylltiadau stoc cryf rhwng gwahanol bysgodfeydd.  

Bwriedir i gamau gweithredu FMP gael eu gweithredu ar hyd eu hoes i ddylanwadu ar sut mae pysgodfeydd yn cael eu rheoli. Felly, fe allai gymryd ychydig o amser i fuddion ddod i’r amlwg o ran gwella cynaliadwyedd stociau a physgodfeydd.

Mae FMPau yn darparu fframwaith hirdymor ar gyfer rheoli gweithgarwch pysgota, ac mae’r polisïau a’r camau gweithredu’n canolbwyntio ar sicrhau cynaliadwyedd stoc ac amgylchedd morol iach. Mae’r polisïau a’r camau gweithredu yn yr FMPau yn adlewyrchu ac yn parchu’r trefniadau rheoli rhyngwladol sydd ar waith ar gyfer pob un o’r FMPau sydd dan sylw yn yr ymgynghoriad hwn. 

Mae’r Deyrnas Unedig, gan gynnal ymreolaeth reoleiddiol dros ei physgodfeydd, wedi ymrwymo i weithio gyda Gwladwriaethau arfordirol eraill, gan ddatblygu ein perthnasoedd cryf ac adeiladol i sicrhau bod adnoddau pysgodfeydd a rennir yn cael eu rheoli’n gynaliadwy. Er mwyn cyflawni amcanion y Ddeddf Pysgodfeydd, bydd y polisïau a’r camau gweithredu mewn FMPau presennol a dyfodol yn cael eu gweithredu, a’u hailadrodd lle bo angen, i adlewyrchu ymrwymiadau a wnaed trwy ymgynghoriadau blynyddol â’r Undeb Ewropeaidd a Gwladwriaethau arfordirol eraill, yn ogystal â thrafodaethau mewn fforymau amlochrog a dwyochrog.

Mae’r FMPau yn datgan bod trefniant rhannu Dalfa Fwyaf a Ganiateir (TAC) cynhwysfawr rhwng y Gwladwriaethau arfordirol i gefnogi dosbarthu rhwng Gwladwriaethau arfordirol yn bwysig i sicrhau cynaliadwyedd hirdymor y stociau a rennir. Mae hyn yn gam gweithredu yn nifer o’r FMPau pelagig.
 
Fe allai’r cynlluniau hyn lywio strategaethau amlflwyddyn ar gyfer cadwraeth a rheolaeth stociau a rennir, gan gynnwys y rhai a gynigir gan y Deyrnas Unedig a’r Undeb Ewropeaidd o dan y Cytundeb Masnach a Chydweithredu (TCA). 

Bydd mesurau rheoleiddiol i weithredu FMPau yn berthnasol i bob llong sy’n pysgota yn nyfroedd y Deyrnas Unedig. Bydd y Deyrnas Unedig yn hysbysu’r Undeb Ewropeaidd am unrhyw newidiadau sy’n effeithio ar longau’r Undeb Ewropeaidd. Bydd y Deyrnas Unedig hefyd yn gweithio gyda phartneriaid eraill i hyrwyddo rheolaeth gynaliadwy ar bysgodfeydd rhyngwladol trwy fforymau dwyochrog ac amlochrog.

Ein nod yw sicrhau bod FMPau, a ddatblygir mewn modd cydweithredol a thryloyw, yn berthnasol i’r bysgodfa neu’r pysgodfeydd dan sylw ac yn cefnogi dull ymarferol a hyblyg o reoli pysgodfeydd wedi’i deilwra i rywogaethau, lleoliadau, a gweithgareddau pysgota. 

Mae FMPau yn cael eu datblygu ledled y Deyrnas Unedig mewn gwahanol ffyrdd, gan ganiatáu i ni roi cynnig ar ddulliau newydd a phrofi’r ffordd orau o ddatblygu’r cynlluniau ac ymgysylltu â rhanddeiliaid. 

Yn 2024[footnoteRef:8], pysgodfeydd pelagig oedd y pysgodfeydd mwyaf gwerthfawr yn y Deyrnas Unedig; daeth gwerth y glaniadau gan fflyd y Deyrnas Unedig i gyfanswm o £456 miliwn, a daeth 50% ohono (£228 miliwn) i’r lan yn y Deyrnas Unedig. Mae pum FMP pelagig y Deyrnas Unedig sy’n destun yr ymgynghoriad cyhoeddus hwn yn rhywogaethau masnachol pwysig yn nyfroedd y Deyrnas Unedig. [8:  Adroddiad ystadegau blynyddol pysgodfeydd môr y Deyrnas Unedig 2024 - GOV.UK] 

Mae stociau pelagig yn eang eu gwasgariad yn nodweddiadol ac yn digwydd ar draws is-ardaloedd[footnoteRef:9] 1-14 y Cyngor Rhyngwladol Archwilio’r Môr (ICES). O ran dyfroedd y Deyrnas Unedig, a rheoli pysgodfeydd pelagig o dan y pum FMP: [9:  Mae’r Cyngor Rhyngwladol Archwilio’r Môr (ICES) yn rhannu Gogledd-ddwyrain yr Iwerydd a moroedd cyfagos yn grid o ardaloedd, is-ardaloedd, a rhanbarthau ystadegol.] 

· Mae FMP Pennog Môr y Gogledd yn berthnasol i ddyfroedd y Deyrnas Unedig yn Is-ardal 4 a Rhanbarth 7.d ICES.
· Mae FMP Pennog Arfordir Gorllewin yr Alban (gan gynnwys Afon Clyde) yn cynnwys pysgodfeydd Gorllewin yr Alban ac Afon Clyde yn nyfroedd y Deyrnas Unedig sy’n rhychwantu ardaloedd 5b a 6 ICES. 
· O ran FMP Pennog Iwerydd-Sgandinafia, ar gyfer llongau’r Deyrnas Unedig, mae’r ardal bysgota ar gyfer y stoc hon wedi’i gosod fel is-ardaloedd 1 a 2 ICES. O ystyried y trefniadau rheoli sydd ar waith, mae cynnwys yr FMP hwn yn berthnasol i ddyfroedd y Deyrnas Unedig yn unig (rhanbarth 2a).
· Mae FMP Mecryll Ysgafell y Gogledd yn berthnasol i ddyfroedd y Deyrnas Unedig yn ardaloedd 2.a, 4, 5.b, 6, 7.a, 7.d, 7.e, 7.f, 7.g, 7.h, 7.j, a 12.b ICES.
· Mae FMP Swtanod Glas Ysgafell y Gogledd yn berthnasol i ddyfroedd y Deyrnas Unedig yn ardaloedd 2.a, 4, 5.b, 6, 7.a, 7.d–7.h, 7.j, a 12.b ICES.

Mae gan yr ardaloedd sydd dan sylw yn yr FMPau hyn faterion a heriau unigryw y dylid eu hystyried ar wahân. Er bod pob ardal yn wahanol, mae rhywfaint o debygrwydd ar draws FMPau hefyd i sicrhau bod dulliau rheoli’n gyson. 


[bookmark: _Toc210223796][bookmark: _Toc234410302]Crynodeb o’r FMPau pelagig a arweinir gan yr Alban

Mae ein holl stociau pysgod môr a physgod cregyn yn gymhleth eu rheoli. Y weledigaeth ar gyfer 43 FMP y Deyrnas Unedig yw bod y pysgodfeydd sydd dan sylw ynddynt yn cael eu rheoli’n gynaliadwy, er mwyn helpu i sicrhau bod stociau’n cael eu cynnal uwchben lefelau biomas sy’n gallu cynhyrchu cynnyrch mwyaf cynaliadwy (MSY) ac amlygu meysydd a allai arwain at fireinio dulliau rheoli yn y dyfodol.

Mae’r pum FMP pelagig sy’n destun yr ymgynghoriad hwn wedi cael eu datblygu gan Lywodraeth yr Alban, Defra, DAERA a Llywodraeth Cymru (dau o’r cynlluniau) a chyda chyfraniad gan y diwydiant, gwyddonwyr, sefydliadau anllywodraethol amgylcheddol ac SNCBau. 

Datblygwyd y cynlluniau hyn o fewn cyd-destun ehangach y Cynlluniau Morol sydd ar waith yn Lloegr, yr Alban, Gogledd Iwerddon a Chymru. Rhoddir ystyriaeth hefyd i’r amcanion a’r egwyddorion a amlinellir yn y TCA wrth ystyried mesurau. Dylid nodi hefyd fod y stociau pelagig sydd dan sylw yn yr FMPau hyn yn cael eu rheoli ar y cyd, ac felly bod cyfleoedd pysgota cyffredinol yn cael eu pennu trwy drafodaethau rhyngwladol. Mae’r stociau hyn hefyd yn ddarostyngedig i wahanol fesurau rheoli mewn gwahanol ardaloedd o’r môr gan Wladwriaethau arfordirol unigol. Mae Strategaeth Reoli Hirdymor (LTMS) gytunedig hefyd yn cefnogi camau gweithredu ar gyfer rheolaeth gynaliadwy hirdymor pennog Môr y Gogledd, pennog Iwerydd-Sgandinafia a swtanod glas Ysgafell y Gogledd.

Mae’r FMPau hyn yn amlinellu polisïau a chamau gweithredu i adfer neu gynnal pysgota am stociau pelagig yn nyfroedd y Deyrnas Unedig ar lefelau cynaliadwy a chyfrannu at hyn, gan sicrhau y gallant barhau i chwarae rôl allweddol wrth ddarparu buddion economaidd-gymdeithasol cadarnhaol i’r Deyrnas Unedig, ar yr un pryd ag amlinellu nifer o gamau gweithredu i wella rheolaeth pan fo angen. Datblygwyd yr FMPau yn unol ag amcanion pysgodfeydd y Ddeddf, fel sy’n ofynnol gan y JFS. 

Bydd yr FMPau pelagig drafft yn berthnasol i’r holl ardaloedd o ddyfroedd yr Alban[footnoteRef:10], dyfroedd Lloegr[footnoteRef:11], dyfroedd Gogledd Iwerddon[footnoteRef:12], a dyfroedd Cymru[footnoteRef:13] lle cynhelir gweithgarwch pysgota am y rhywogaethau penodol uchod (pennir yr ardaloedd pysgota ar gyfer pob FMP yn Atodiad A i’r JFS). [10:  Mae dyfroedd yr Alban yn cyfeirio at ranbarthau glannau ac alltraeth yr Alban fel yr amlinellir yn adran 322 Deddf y Môr a Mynediad i’r Arfordir 2009.]  [11:  Mae dyfroedd Lloegr yn cyfeirio at ranbarthau glannau ac alltraeth Lloegr fel yr amlinellir yn adran 322 Deddf y Môr a Mynediad i’r Arfordir 2009. ]  [12:  Mae dyfroedd Gogledd Iwerddon yn cyfeirio at ranbarthau glannau ac alltraeth Gogledd Iwerddon fel yr amlinellir yn adran 322 Deddf y Môr a Mynediad i’r Arfordir 2009.]  [13:  Mae dyfroedd Cymru yn cyfeirio at ranbarthau glannau ac alltraeth Cymru fel yr amlinellir yn adran 322 Deddf y Môr a Mynediad i’r Arfordir 2009.] 


Mae pysgodfeydd pelagig yn nyfroedd y Deyrnas Unedig yn dymhorol ac yn targedu rhywogaethau masnachol allweddol yn bennaf, fel mecryll, penwaig a swtanod glas. Mae’r pysgodfeydd hyn yn gyfeiriedig iawn, gan ganolbwyntio ar bysgod yn y golofn ddŵr agored, ac mae rhywogaethau a dargedir yn cynrychioli mwyafrif helaeth y ddalfa a’r gwerth economaidd. 

Mae terfynau dal ar ffurf Dalfeydd Mwyaf a Ganiateir (TACau) yn cael eu gosod yn flynyddol, ac ar gyfer mwyafrif y stociau hyn cânt eu llywio gan gyngor gwyddonol gan ICES. Mae rhai o’r FMPau pelagig yn ymdrin â mwy nag un ardal gyngor ICES a/neu TAC, ac ar gyfer rhai stociau, fe allai un daflen gyngor ICES fwydo i fwy nag un cwota’r Deyrnas Unedig. Esbonnir y rhain ymhellach ym mhob FMP.

Felly, mae’r FMPau hyn yn disgrifio gweledigaeth gyda pholisïau a chamau gweithredu sy’n amlinellu sut gall rheolaeth barhau i gefnogi dull MSY[footnoteRef:14] ar gyfer y pysgodfeydd pelagig yn nyfroedd y Deyrnas Unedig, ac mae’n amlygu meysydd a allai arwain at welliannau i ddulliau rheoli yn y dyfodol. Mae meysydd ar gyfer gweithredu’n cynnwys y rhai hynny sy’n helpu i gyflawni polisïau’r JFS yn ehangach, ac sy’n cyfrannu at gyflawni amcanion pysgodfeydd y Ddeddf. Yn y rhan fwyaf o achosion, bydd angen gwneud mwy o waith i ddatblygu polisi ar gyfer unrhyw gamau gweithredu newydd, a allai gynnwys casglu tystiolaeth ychwanegol neu ymgynghoriad cyhoeddus, ynghyd â chwblhau asesiadau effaith priodol.  [14:  Rhoddir esboniad o ymagwedd MSY at bysgota yn y Cyngor a gyhoeddwyd gan ICES] 



[bookmark: _Toc210223797][bookmark: _Toc234410303]Statws y stociau sydd dan sylw yn yr FMPau pelagig

Gall iechyd stociau pysgod môr newid dros amser, ac mae ICES yn rhoi cyngor newydd ynglŷn â’r rhan fwyaf o stociau bob blwyddyn. Mae’r awdurdodau polisi pysgodfeydd yn adolygu stociau’n flynyddol ac, oherwydd bod mwyafrif y stociau pelagig yn cael eu rheoli ar y cyd, pennir y dull o osod cyfleoedd pysgota cyffredinol trwy drafodaethau rhyngwladol ac amcan cynaliadwyedd y Ddeddf. 
Mae gwahanol stociau pelagig yn ddarostyngedig i wahanol fesurau rheoli mewn gwahanol ardaloedd o’r môr gan Wladwriaethau arfordirol unigol, felly byddwn yn ceisio cydweithio i gyflawni rheolaeth gynaliadwy a chyfleoedd dal ar y cyd ar gyfer y stociau hyn.  
[bookmark: _Hlk221698780]

Mae cyngor ICES wedi’i drefnu yn ôl categorïau, sy’n amrywio o 1 (y wybodaeth fwyaf sydd ar gael) i 6 (y lleiaf). Mae’r rhestr isod wedi’i seilio ar y fframwaith asesu ICES a oedd ar gael ar adeg llunio’r FMPau:

1. Pennog Môr y Gogledd – Categori 1*
2. Pennog Arfordir Gorllewin yr Alban (ac Afon Clyde) – mae pennog Gorllewin yr Alban yn Gategori 3 ** ; nid oes cyngor ICES wedi’i gynhyrchu ar gyfer pennog Afon Clyde, ac nid oes cyfeirbwyntiau MSY ar gael. 
3. Pennog Iwerydd-Sgandinafia – Categori 1*
4. Mecryll Ysgafell y Gogledd – Categori 1***
5. Swtanod Glas Ysgafell y Gogledd – Categori 1 ***
(*) Mae lefel uchel o ddata ar gael am y stoc ac mae digon o dystiolaeth wyddonol ar gael er mwyn i’r awdurdodau polisi pysgodfeydd perthnasol wneud asesiadau MSY blynyddol ar gyfer y stoc hon. Mae hyn yn cynnwys stociau ag asesiadau meintiol (Categori 1) neu ansoddol (Categori 2).
(**) Nid oes gan yr awdurdodau polisi pysgodfeydd perthnasol ddigon o dystiolaeth i asesu cyfeirbwyntiau MSY ar gyfer y stoc, er bod y cyngor a’r dull rheoli’n dilyn fframwaith ICES ar gyfer Categori 3 (stociau y mae asesiadau arolwg ar eu cyfer yn dangos tueddiadau) neu Gategori 6 (stociau glaniadau dibwys a stociau y delir niferoedd bach ohonynt fel sgil-ddalfa).
(***) Mae lefel uchel o ddata ar gael am y stoc berthnasol; fodd bynnag, mae pwysau pysgota’n uwch na’r Cynnyrch Mwyaf Cynaliadwy Marwoldeb Pysgota (FMSY) ac nid yw’r stoc yn cael ei physgota o fewn cyfyngiadau MSY ar hyn o bryd. Mae hyn bennaf o ganlyniad i ddiffyg trefniadau rhannu cwota ar draws y partïon pysgota rhyngwladol perthnasol.  

Mae’n bwysig nodi bod yr FMPau hyn wedi cael eu cynhyrchu gan ddefnyddio’r dystiolaeth a oedd ar gael ar y pryd. Cyn belled ag y bo’n bosibl, mae’r dull rheoli a amlinellir yn yr FMPau drafft yn rhoi hyblygrwydd i reolwyr pysgodfeydd addasu i amgylchiadau sy’n newid. Petai cyngor ICES yn newid yn sylweddol neu amgylchiadau eraill perthnasol yn newid ar ôl i’r FMPau drafft yn yr ymgynghoriad hwn gael eu cyhoeddi, bydd camau’n cael eu cymryd, fel y bo angen, i addasu’r FMPau cyn eu cyhoeddi’n derfynol. 

O dan adran 8(1) y Ddeddf, yn ogystal ag adolygu FMPau bob chwe blynedd (neu’n gynt os bydd angen), gellir disodli neu ddiwygio FMP hefyd ar unrhyw bryd yn dilyn ymgynghoriad, sy’n golygu y gellir cadw’r cynllun yn gyfredol. Bydd y penderfyniad i adolygu’n gynharach yn cael ei wneud gan yr awdurdodau polisi pysgodfeydd. 

Bydd yr FMPau arfaethedig, gan gynnwys eu polisïau a’u camau gweithredu sy’n cael eu hystyried yn yr ymgynghoriad hwn, yn cael eu blaenoriaethu’n briodol ar ôl cyhoeddi i sicrhau allbynnau realistig a mesuradwy. Fe’u lluniwyd i fodloni gofynion polisïau a amlinellir yn y JFS ac adrannau 6(3)(a) neu 6(3)(b) Deddf Pysgodfeydd 2020 (lle bo’n briodol). 
 
Ar gyfer pob polisi, mae’r FMP yn amlinellu:

· sail resymegol;
· camau gweithredu parhaus, tymor byr a thymor hwy; a
· sut mae’r camau gweithredu’n cefnogi’r broses o gyflawni’r amcanion pysgodfeydd. 

Mae pob polisi’n disgrifio’r canlyniad yr anelir ato, a’r camau gweithredu y bwriedir iddynt helpu i gyflawni’r canlyniadau hynny.

Pan fydd digon o dystiolaeth ar gael i asesu MSY ar gyfer y stociau pelagig sydd dan sylw yn yr FMPau, mae’n rhaid i’r FMPau gynnwys polisïau a fydd, leiaf, yn cyfrannu at adfer neu gynnal y stoc ar MSY. Yn ogystal, yn unol ag adran 5.4 y JFS, mae dyluniad a strwythur FMPau yn uniongyrchol gysylltiedig â’r amcanion pysgodfeydd a nodwyd yn adran 5.4.2 ac fe allent hefyd fynd i’r afael â materion ehangach yn ymwneud â rheoli pysgodfeydd, yn dibynnu ar nodau neu dargedau penodol pob cynllun, ac fe allent gyfrannu at un neu fwy o’r amcanion pysgodfeydd sy’n weddill.

Wrth ddatblygu’r polisïau a’r camau gweithredu ar gyfer yr FMPau hyn, mae’r awdurdodau polisi pysgodfeydd perthnasol wedi ystyried y cyd-destun polisi presennol, gan gynnwys cytundebau a datganiadau rhyngwladol perthnasol, cyngor cadwraeth a pholisïau ehangach sy’n cael eu datblygu, yn ogystal ag ystyried pa dystiolaeth, mesurau neu bolisïau ychwanegol a allai fod yn angenrheidiol i gefnogi gweledigaeth yr FMPau a chyflawni’r amcanion pysgodfeydd. 

Mae FMPau yn un o’r offerynnau sy’n helpu i gyflawni’r amcanion pysgodfeydd, ond nid dyma’r unig gyfrwng polisi sydd ar gael i wneud hyn. Mae’r awdurdodau polisi pysgodfeydd hefyd wedi ystyried y cyngor cadwraeth a gafwyd gan yr SNCBau ac wedi cynnwys allbynnau’r gwaith hwnnw wrth ystyried meysydd lle y gallai fod angen gweithredu polisi.

Bydd yr FMPau yn cael eu monitro a’u hasesu yn erbyn cyfres o ddangosyddion i sicrhau bod y canlyniadau a’r camau gweithredu trosfwaol yn cyflawni nodau polis’r FMP a gofynion y Ddeddf yn effeithiol.
 
Mae polisïau’r pum FMP pelagig yn gorgyffwrdd cryn dipyn, heblaw am bolisïau 1 a 2 yn FMP Pennog Arfordir Gorllewin yr Alban ac Afon Clyde, sy’n wahanol i ystyried y cymhlethdodau sy’n gysylltiedig â’r stociau hyn; mae hyn yn fwriadol er mwyn sicrhau bod cysondeb rhwng dulliau rheoli a chyflawni, cyn belled ag y bo’n ymarferol. Dynodir ystyriaethau penodol i ardal, nad ydynt yn rhychwantu pob un o’r pum FMP, yn yr FMPau unigol.

Ar gyfer FMPau arfaethedig pennog Môr y Gogledd, pennog Iwerydd-Sgandinafia, mecryll Gogledd-ddwyrain yr Iwerydd a swtanod glas Ysgafell y Gogledd, mae’r chwe pholisi fel a ganlyn: 

· Polisi 1: Cywain y stoc berthnasol yn gynaliadwy, gan gyfrannu at gynnal neu adfer y biomas uwchben y lefel sy’n gallu cynhyrchu MSY
· Polisi 2: Defnyddio’r dystiolaeth wyddonol orau sydd ar gael i gefnogi penderfyniadau rheoli yn ymwneud â phennu cyfleoedd pysgota cynaliadwy
· Polisi 3: Monitro dalfeydd y stoc berthnasol a sicrhau bod yr holl ddalfeydd yn cael eu cyfrif yn erbyn cwotâu, lle y bo’n bosibl
· Polisi 4: Nodi a helpu i weithredu dulliau rheoli pysgodfeydd ar sail ecosystem sy’n briodol i’r pysgodfeydd perthnasol 
· Polisi 5: Cynorthwyo busnesau pysgota i gyflawni buddion economaidd-gymdeithasol a diwylliannol i gymunedau
· Polisi 6: Lleihau effaith pysgota ar y newid yn yr hinsawdd a chynorthwyo’r diwydiant pysgota i addasu i effeithiau’r newid yn yr hinsawdd
					
Ar gyfer FMP arfaethedig Pennog Arfordir Gorllewin yr Alban ac Afon Clyde, mae’r chwe pholisi fel a ganlyn:

· Polisi 1: Parhau i reoli stociau pennog Gorllewin yr Alban ac Afon Clyde gan ddefnyddio offer presennol i gynnal lefelau stoc
· Polisi 2: Gwella’r sylfaen dystiolaeth sy’n sail i’r stoc, er mwyn helpu i gywain stociau pennog Gorllewin yr Alban ac Afon Clyde yn gynaliadwy, gan gynnal biomas uwchben y lefel sy’n gallu cynhyrchu MSY
· Polisi 3: Monitro dalfeydd pennog Gorllewin yr Alban ac Afon Clyde a sicrhau bod yr holl ddalfeydd yn cael eu cyfrif yn erbyn cwotâu, lle bo’n bosibl 
· Polisi 4: Nodi a helpu i weithredu dulliau rheoli pysgodfeydd ar sail ecosystem sy’n briodol i bysgodfeydd pennog Gorllewin yr Alban ac Afon Clyde 
· Polisi 5: Cynorthwyo busnesau pysgota i gyflawni buddion economaidd-gymdeithasol a diwylliannol i gymunedau
· Polisi 6: Lleihau effaith pysgota ar y newid yn yr hinsawdd a chynorthwyo’r diwydiant pysgota i addasu i effeithiau’r newid yn yr hinsawdd

Mae’r FMP hwn yn canolbwyntio ar bennog Môr y Gogledd sy’n silio yn yr hydref (Clupea harengus), a elwir yn aml yn bennog NSAS. Mae’r stoc pennog NSAS yn cael ei dal gan longau pysgota’r Deyrnas Unedig yn bennaf, o fewn dyfroedd y Deyrnas Unedig ac mewn dyfroedd rhyngwladol cyfagos. Mae’r bysgodfa ym Môr y Gogledd a dwyrain y Sianel yn bennaf. Mae pennog Môr y Gogledd yn bwysig i ddiwydiant pysgota’r Deyrnas Unedig. Yn 2024, glaniodd llongau’r Deyrnas Unedig werth tua £80 miliwn o benwaig, sy’n golygu ei bod yn un o’r pysgodfeydd mwy gwerthfawr.

Mae’r stoc hon wedi’i dosbarthu’n “Gategori 1”, sy’n golygu bod digon o dystiolaeth ar gael i’r awdurdodau polisi pysgodfeydd perthnasol wneud asesiad blynyddol o MSY. Mae penwaig NSAS yn cael eu pysgota o fewn terfynau cynaliadwy ar hyn o bryd. Felly, yn unol â’r Ddeddf, mae’n rhaid i’r FMP hwn gynnwys polisïau a chamau gweithredu sydd, o leiaf, yn cyfrannu at adfer neu gynnal y stoc uwchben lefelau sy’n gallu cynhyrchu MSY. 

[bookmark: cysill]Mae asesiadau diweddar ICES yn dangos bod pwysau pysgota ar lefel gynaliadwy ar hyn o bryd, a bod maint cyffredinol y stoc yn iach. Fodd bynnag, bu rhai newidiadau yn ystod y blynyddoedd diwethaf. Mae’n ymddangos bod llai o bysgod ifanc yn ymuno â’r boblogaeth, ac nid ydym yn llwyr ddeall y rhesymau pam eto. Fe allai ffactorau amgylcheddol, fel cynnydd yn nhymheredd y môr, fod yn cyfrannu – gall dyfroedd cynhesach arwain at dwf cyflymach ond rhychwant oes byrrach a physgod llai o faint yn gyffredinol.

Mae penwaig NSAS yn stoc a reolir ar y cyd, a rennir gyda phartneriaid teirochrog, felly pennir cyfleoedd pysgota cyffredinol trwy drafodaethau rhyngwladol. Mae’r stoc yn ddarostyngedig i wahanol fesurau rheoli mewn gwahanol ardaloedd o’r môr gan Wladwriaethau arfordirol unigol, felly byddwn yn ceisio cydweithio i gyflawni rheolaeth gynaliadwy a chyfleoedd dal ar y cyd ar gyfer y stoc hon. 

Mae’r ddau bolisi cyntaf yn yr FMP hwn yn ymwneud yn bennaf â mesurau rheoli i gyflawni cynaliadwyedd hirdymor y stoc penwaig NSAS, ac mae’r polisïau sy’n weddill yn amlinellu camau gweithredu yn ymwneud â rheolaeth gynaliadwy ehangach. 

C. 1: O ran FMP Pennog Môr y Gogledd, ydych chi’n cytuno â’r polisïau arfaethedig?
C. 2: Beth yw’ch safbwyntiau ar y camau gweithredu arfaethedig ar gyfer pob polisi yn FMP Pennog Môr y Gogledd?

[bookmark: _Toc234410306]FMP Pennog Arfordir Gorllewin yr Alban (ac Afon Clyde)

Mae’r FMP hwn yn canolbwyntio ar bennog Gorllewin yr Alban ac Afon Clyde (Clupea harengus) sy’n cynnwys pysgodfeydd Gorllewin yr Alban ac Afon Clyde yn nyfroedd y Deyrnas Unedig.

Mae pennog wedi bod yn stoc bwysig yng Ngorllewin yr Alban yn draddodiadol. Dros amser, mae gwyddonwyr wedi newid y ffordd maen nhw’n astudio a rheoli’r stoc hon. Ers blynyddoedd lawer, cafodd gwahanol grwpiau penwaig yn yr ardal eu cyfuno a’u hasesu gyda’i gilydd oherwydd roedd yn anodd gwahaniaethu rhyngddynt. Fodd bynnag, mae ymchwil enetig newydd yn golygu bod modd eu gwahanu a’u rheoli’n fwy cywir.

Heddiw, mae penwaig yng Ngorllewin yr Alban ac Afon Clyde yn cael eu trin fel stociau ar wahân, er bod rhywfaint o gymysgu rhyngddynt a chyda phoblogaethau penwaig cyfagos. Ers 2016, mae pysgota am laniadau penwaig Gorllewin yr Alban ac Afon Clyde wedi cael ei gyfyngu i fonitro stoc, neu sgil-ddalfeydd o bysgodfeydd eraill. 

Mae pennog Gorllewin yr Alban yn stoc Categori 3, sy’n golygu nad oes asesiad meintiol ar ei chyfer ond ceir dangosydd dibynadwy o doreithrwydd cymharol. Mae’r biomas stoc silio (SSB) bellach islaw ei gyfeirbwynt biolegol, sy’n awgrymu nad yw’r stoc o fewn terfynau biolegol diogel mwyach. Fodd bynnag, ystyrir bod pwysau pysgota ar lefelau cynaliadwy, sy’n awgrymu nad pysgota yw’r unig reswm dros ddirywiad y stociau. Mae pennog Gorllewin yr Alban yn stoc a reolir ar y cyd â Gwladwriaethau arfordirol eraill ac mae cyfleoedd cwota’n cael eu pennu trwy drafodaethau dwyochrog rhwng y Deyrnas Unedig a’r Undeb Ewropeaidd.

Mae pennog Afon Clyde yn bresennol yn nyfroedd y Deyrnas Unedig (yr Alban) yn unig. Felly, y Deyrnas Unedig yn unig sy’n gyfrifol am bennu’r TAC ar gyfer pennog Afon Clyde. Ar gyfer y stoc benodol hon, mae Cyfarwyddiaeth Forol Llywodraeth yr Alban yn llunio adroddiad sy’n casglu a dadansoddi’r dystiolaeth sydd ar gael ynglŷn â statws y stoc, a ddefnyddir i lywio penderfyniadau TAC. Fodd bynnag, nid oes digon o ddata ar gael ar hyn o bryd i gynnal asesiad meintiol llawn o’r stoc nac amlygu tueddiadau clir yn ymwneud â’r stoc – cynhaliwyd asesiad diwethaf ICES ym 1990. O ganlyniad, nid oes modd amcangyfrif cyfeirbwyntiau MSY, ac ni ellir cymhwyso rheolaeth seiliedig ar MSY eto.

Mae gweithgarwch pysgota yn Afon Clyde wedi dirywio’n sylweddol ers ei frig yn y 1960au. Yn ystod y blynyddoedd diwethaf, mae dalfeydd wedi bod yn isel iawn, gydag ychydig o bysgota masnachol neu ddim pysgota masnachol wedi’i gofnodi ers 2014, heblaw am nifer fach o ddalfeydd cyfyngedig.

Mae’r polisïau a’r camau gweithredu yn yr FMP hwn yn adlewyrchu’r dystiolaeth gyfyngedig sydd ar gael ynglŷn â stociau pennog Gorllewin yr Alban ac Afon Clyde ac yn cydnabod nad oes cynlluniau ar ddod i gryfhau’r sylfaen dystiolaeth hon. Heb ddata cryfach, mae’r mesurau presennol yn canolbwyntio ar gynnal lefelau stoc, gan sicrhau rheolaeth barhaus yn unol â gofynion cyfreithiol.
C. 3: O ran FMP Pennog Arfordir Gorllewin yr Alban (ac Afon Clyde), ydych chi’n cytuno â’r polisïau arfaethedig?
C. 4: Beth yw’ch safbwyntiau ar y camau gweithredu arfaethedig ar gyfer pob polisi yn FMP Pennog Arfordir Gorllewin yr Alban (ac Afon Clyde)?

[bookmark: _Toc234410307]Pennog Iwerydd-Sgandinafia (ASH)

Mae’r FMP hwn yn canolbwyntio ar bennog Iwerydd-Sgandinafia (ASH) (Clupea harengus). Mae ASH yn derm generig a ddefnyddir ar gyfer sawl stoc pennog, a’r mwyaf ohonynt yw pennog Norwyaidd sy’n silio yn y gwanwyn (NSS). Defnyddir y termau pennog NSS ac ASH yn gyfnewidiol drwy gydol y ddogfen hon wrth gyfeirio at y stoc hon.

ASH yw’r stoc bennog fwyaf yn y byd. Fodd bynnag, mae dalfeydd ASH yn nyfroedd y Deyrnas Unedig yn fach o gymharu â stociau pelagig aml-barti eraill. Roedd y glaniadau yn 2023 yn werth £5.5 miliwn i fflyd y Deyrnas Unedig.

Mae ASH yn stoc Categori 1, sy’n golygu bod llawer o wybodaeth ar gael amdani. Asesir ar hyn o bryd ei bod yn cael ei physgota o fewn terfynau biolegol diogel ac mae’n cael ei rheoli o dan LTMS a gytunwyd rhwng Gwladwriaethau arfordirol. Mae pwysau pysgota islaw FMSY. Gan ei bod yn stoc eang ei gwasgariad a reolir ar y cyd, mae ei chynaliadwyedd yn adlewyrchu effaith gronnol gweithgarwch pysgota ar draws nifer o bartïon. Mae’r fframwaith rheoli cytunedig yn darparu sail ar gyfer manteisio’n gynaliadwy, ond mae ei effeithiolrwydd yn dibynnu ar gydweithredu parhaus a gweithredu cyson. Felly, mae’r FMP hwn yn canolbwyntio ar sicrhau bod pysgodfeydd y Deyrnas Unedig yn gweithredu’n gyfrifol o fewn y fframwaith rheoli cyffredin hwnnw. Gan fod digon o dystiolaeth ar gael i asesu MSY, mae’n rhaid i’r FMP gynnwys polisïau a chamau gweithredu sy’n cyfrannu at adfer neu gynnal y stoc ar MSY.

Mae’r ddau bolisi cyntaf yn yr FMP hwn yn ymwneud yn bennaf â mesurau rheoli i gyflawni cynaliadwyedd hirdymor y stoc ASH, ac mae’r polisïau sy’n weddill yn amlinellu camau gweithredu yn ymwneud â rheolaeth gynaliadwy ehangach. 
C. 5: O ran yr FMP Pennog Iwerydd-Sgandinafia (ASH), ydych chi’n cytuno â’r polisïau arfaethedig?
C. 6: Beth yw’ch safbwyntiau ar y camau gweithredu arfaethedig ar gyfer pob polisi yn yr FMP ASH?

[bookmark: _Toc234410308]FMP Mecryll Ysgafell y Gogledd

Mae’r FMP hwn yn cyfeirio at fecryll ‘Ysgafell y Gogledd’ (Scomber scombrus). Yr enw mwyaf cyffredin ar y stoc fecryll hon yw mecryll Gogledd-ddwyrain yr Iwerydd, felly dyna’r term a ddefnyddir o hyn ymlaen.

Mecryll Gogledd-ddwyrain yr Iwerydd yw’r stoc fasnachol bwysicaf. Roedd yn werth £354 miliwn yn 2024, a dyma’r mwyaf o gyfanswm gwerth y rhywogaethau sydd dan sylw yn yr FMPau hyn. Mae’n stoc Categori 1, ond asesir ei bod dan bwysau ar hyn o bryd. Mae hyn yn adlewyrchu effaith gronnol pysgota gan nifer o Wladwriaethau arfordirol ar stoc eang ei gwasgariad a reolir ar y cyd. Er bod y Deyrnas Unedig yn rheoli ei chwota yn unol ag amcanion domestig, mae cynaliadwyedd cyffredinol y stoc yn dibynnu ar gydweithio rhyngwladol effeithiol. Felly, mae’r FMP hwn yn canolbwyntio ar sicrhau bod pysgodfeydd y Deyrnas Unedig yn gweithredu’n gyfrifol o fewn y fframwaith rheoli cyffredin hwnnw, ar yr un pryd â chefnogi ymdrechion i wella cynaliadwyedd cyffredinol y stoc. 

Mae mecryll Gogledd-ddwyrain yr Iwerydd yn cael eu rheoli ar y cyd â Gwladwriaethau arfordirol eraill, a phennir cyfleoedd cwota rhwng y Deyrnas Unedig, Norwy, Ynysoedd Ffaro, Gwlad yr Iâ a’r Ynys Las. Mae’r ymagwedd at drafodaethau â Gwladwriaethau arfordirol yn dilyn yr egwyddorion ar gyfer trafodaethau rhyngwladol a nodir yn y JFS. Fodd bynnag, mae pwysau pysgota uwchben FMSY o hyd, sy’n golygu nad yw’r stoc yn cael ei chywain yn gynaliadwy – yn bennaf gan nad oes trefniadau rhannu cwota rhyngwladol effeithiol. Nid oes LTMS gytunedig ar gyfer y bysgodfa hon, ac mae cyngor ICES wedi’i seilio ar ddull MSY ar hyn o bryd.

Gan fod y stoc hon yn cael ei rhannu â Gwladwriaethau arfordirol partner, byddwn yn ceisio cydweithio i gyflawni rheolaeth gynaliadwy a chyfleoedd dal ar y cyd ar gyfer y bysgodfa hon. Mae cyngor ICES yn amlygu pwysigrwydd cydweithio a thrafodaethau rhyngwladol i sicrhau bod mesurau rheoli effeithiol yn cael eu datblygu a’u cyflawni ar gyfer mecryll. 

Mae’r ddau bolisi cyntaf yn yr FMP hwn yn ymwneud yn bennaf â rheoli pysgodfeydd, ac mae’r polisïau sy’n weddill yn amlinellu camau gweithredu yn ymwneud â rheolaeth gynaliadwy ehangach. 

C. 7: O ran FMP Mecryll Ysgafell y Gogledd, ydych chi’n cytuno â’r polisïau arfaethedig?
C. 8: Beth yw’ch safbwyntiau ar y camau gweithredu arfaethedig ar gyfer pob polisi yn FMP Mecryll Ysgafell y Gogledd?


[bookmark: _Toc234410309]FMP Swtanod Glas Ysgafell y Gogledd

Mae’r FMP hwn yn cyfeirio at swtanod glas Ysgafell y Gogledd (Micromesistius poutassou), sy’n stoc fasnachol allweddol yn nyfroedd y Deyrnas Unedig. Cyrhaeddodd gwerth glaniadau gan fflyd y Deyrnas Unedig £25 miliwn yn 2024. Mae’r swtanod glas sy’n cael eu dal gan longau’r Deyrnas Unedig yn cael eu bwyta gan bobl a’u defnyddio at ddibenion diwydiannol. Mae cyfran sylweddol o’r ddalfa swtanod glas yn mynd tuag at flawd pysgod ac olew.

Mae swtanod glas Ysgafell y Gogledd yn stoc Categori 1, sy’n golygu bod llawer o ddata ar gael amdani. Asesir ei bod yn cael ei physgota o fewn terfynau biolegol diogel ar hyn o bryd. Fodd bynnag, mae ei chynaliadwyedd yn dibynnu ar y ffaith bod yr holl Wladwriaethau arfordirol sy’n cymryd rhan yn parhau i gydymffurfio â mesurau rheoli cytunedig. Gan ei bod yn stoc eang ei gwasgariad a reolir ar y cyd, mae’r canlyniadau cyffredinol yn adlewyrchu effaith gronnol gweithgarwch pysgota ar draws nifer o bartïon. Felly, mae’r FMP hwn yn canolbwyntio ar sicrhau bod pysgodfeydd y Deyrnas Unedig yn gweithredu’n gyfrifol o fewn y fframwaith rheoli cyffredin hwnnw, ar yr un pryd â chefnogi cydweithio rhyngwladol parhaus. 

Pennir cyfleoedd cwota rhwng y Deyrnas Unedig, yr Undeb Ewropeaidd, Norwy, Ynysoedd Ffaro a Gwlad yr Iâ. Mae’r ymagwedd at drafodaethau â Gwladwriaethau arfordirol yn dilyn yr egwyddorion ar gyfer trafodaethau rhyngwladol a nodir yn y JFS. Ar adeg ysgrifennu’r FMP hwn, mae’r pwysau pysgota uwchlaw FMSY. Mae hyn yn bennaf o ganlyniad i ddiffyg trefniant rhannu cwota rhwng y Gwladwriaethau arfordirol perthnasol. 

Mae’r stoc hefyd yn ddarostyngedig i wahanol fesurau rheoli mewn gwahanol ardaloedd o’r môr gan Wladwriaethau arfordirol unigol, ac yn y cefnforoedd gan Gomisiwn Pysgodfeydd Gogledd-ddwyrain yr Iwerydd.  

Ers 2021, mae’r LTMS ar gyfer swtanod glas[footnoteRef:15], a gytunwyd rhwng y Deyrnas Unedig, yr Undeb Ewropeaidd, Ynysoedd Ffaro, Gwlad yr Iâ a Norwy, yn sail i gyngor ar y ddalfa, asesiadau a thystiolaeth ehangach ynglŷn â’r stoc. [15:  Yr LTMS a gytunwyd ar gyfer swtanod glas  
] 


Gan fod y stoc hon yn cael ei rhannu â Gwladwriaethau arfordirol partner, byddwn yn ceisio cydweithio i gyflawni rheolaeth gynaliadwy a chyfleoedd dal ar y cyd ar gyfer y stoc hon. Mae cyngor ICES, ynghyd â’r ffaith nad oes trefniadau rhannu ar y cyd ar waith, yn pwysleisio pwysigrwydd cydweithio a thrafodaethau rhyngwladol i sicrhau bod mesurau rheoli effeithiol yn cael eu datblygu a’u cyflawni ar gyfer swtanod glas. 

Mae’r ddau bolisi cyntaf yn yr FMP hwn yn ymwneud yn bennaf â rheoli stoc, ac mae’r polisïau sy’n weddill yn amlinellu camau gweithredu yn ymwneud â rheolaeth gynaliadwy. 

C. 9: O ran FMP Swtanod Glas Ysgafell y Gogledd, ydych chi’n cytuno â’r polisïau arfaethedig?
C. 10: Beth yw’ch safbwyntiau ar y camau gweithredu arfaethedig ar gyfer pob polisi yn FMP Swtanod Glas Ysgafell y Gogledd?

[bookmark: _Toc210223810][bookmark: _Toc234410310]Gweithredu ac adolygu

Pan fyddant wedi’u cyhoeddi, bydd angen i’r camau gweithredu a’r polisïau yn yr FMPau gael eu gweithredu. Bydd hyn yn broses ailadroddus, a bydd Llywodraeth yr Alban yn gweithio’n agos gyda’r awdurdodau eraill perthnasol, y sector pysgota a rhanddeiliaid ehangach i ddatblygu cynlluniau gweithredu. 

Cyhoeddi’r FMPau yw dechrau cylch aml-flwyddyn, a byddwn yn sicrhau eu bod yn taro cydbwysedd rhwng cynyddu momentwm ar gyfer camau gweithredu tymor byr a gosod cyfeiriad ar gyfer y tymor hwy. Gellir ailadrodd hyn ymhellach wrth i’r sylfaen dystiolaeth gael ei gwella. 

Mae’n rhaid i FMPau gael eu hadolygu bob chwe blynedd o leiaf. Bydd yr adolygiad ffurfiol hwn yn asesu i ba raddau y mae’r FMP wedi bodloni amcanion y Ddeddf. Gellid cynnal adolygiad cynharach os yw tystiolaeth berthnasol, rhwymedigaethau rhyngwladol, neu ddigwyddiadau ehangach yn golygu bod angen newid y polisïau a amlinellir yn yr FMPau. Bydd y penderfyniad i adolygu’n gynharach yn cael ei wneud gan yr awdurdodau polisi pysgodfeydd. 

Bydd effeithiolrwydd yr FMPau yn cael ei asesu’n rheolaidd, ac adroddir ar y canlyniadau bob tair blynedd o leiaf yn rhan o’r adroddiad JFS, fel sy’n ofynnol gan y Ddeddf.  

Mae grwpiau traws-reoleiddiwr, llywodraethau’r Deyrnas Unedig a grwpiau rhanddeiliaid wedi bod yn ganolog i ddatblygu’r FMPau drafft. Mae ymwneud gan randdeiliaid a chydweithio parhaus yn sail i gyflawni’r FMPau yn llwyddiannus a bydd yn parhau ar ôl iddynt gael eu cyhoeddi. 

[bookmark: _Toc210223811][bookmark: _Toc234410311]Ystyriaethau cyffredinol  

I grynhoi, mae FMPau pelagig ar y cyd y Deyrnas Unedig yn disgrifio mesurau rheoli a rheoliadau presennol, a’r wyddoniaeth a’r dystiolaeth sydd ar gael i asesu statws y stociau sydd dan sylw yn yr FMPau hyn yn nyfroedd y Deyrnas Unedig. Bydd yr FMPau yn sicrhau bod y stociau’n parhau i gael eu rheoli’n gynaliadwy uwchben lefelau biomas ac yn gyson â dull MSY. Mae’r cysylltiadau â pholisïau cysylltiedig wedi cael eu hamlygu a’u trafod yn adrannau priodol yr FMPau.


C. 11: Oes gennych chi unrhyw sylwadau ar yr adrannau penodol yn unrhyw un o’r FMPau pelagig arfaethedig? Er enghraifft:

· yr adran Asesu Stoc ac MSY sy’n rhoi gwybodaeth am asesiadau stoc sydd ar gael, cynnyrch mwyaf cynaliadwy (MSY) a bioleg stoc ar gyfer y stociau unigol sydd dan sylw yn y pum FMP pelagig.

· yr adran Rheoli Pysgodfeydd sy’n amlinellu cynigion i gynnal rheolaeth gynaliadwy ar bysgodfeydd pelagig yn nyfroedd y Deyrnas Unedig yn yr hirdymor. Mae hefyd yn ymdrin â’r mesurau technegol presennol, yn ogystal â monitro, rheoli a gorfodi.

· yr adran Ystyriaethau Amgylcheddol sy’n ymdrin â’r dyletswyddau a’r gofynion cyfreithiol yn ymwneud â gwarchod yr amgylchedd naturiol sy’n deillio o ddeddfwriaeth. Mae’n manylu ar y cyngor cadwraeth a ddatblygwyd gan y Cyrff Cadwraeth Natur Statudol (SNCBau) sy’n disgrifio’r risgiau sy’n deillio o’r pysgodfeydd pelagig a gynhwysir yn y pum FMP pelagig.

· yr adran Gweithredu a Monitro sy’n disgrifio’r broses ar gyfer gweithredu ac yn datgan y bydd yr FMPau yn cael eu hadolygu a’u gwella dros amser wrth i fwy o dystiolaeth ddod ar gael. Bydd cyflawni’r polisïau a’r camau gweithredu yn yr FMPau pelagig yn cael ei fonitro a’i asesu yn erbyn cyfres o ddangosyddion i sicrhau bod y canlyniadau a’r camau gweithredu trosfwaol yn cyflawni polisïau’r FMP a gofynion y Ddeddf yn effeithiol.


C. 12: Oes gennych chi unrhyw sylwadau ychwanegol ar y pum FMP pelagig arfaethedig?


[bookmark: _Toc210223812][bookmark: _Toc234410312]Asesiadau Effaith

Rydym hefyd yn ceisio safbwyntiau ar yr asesiadau effaith ategol canlynol trwy’r ymgynghoriad cyhoeddus hwn. 

Mae’r pum FMP pelagig yn gynlluniau ar y cyd rhwng Defra, DAERA, Llywodraeth Cymru (ar gyfer dau gynllun) a Llywodraeth yr Alban. Mae rheoli pysgodfeydd wedi’i ddatganoli, a bydd y broses o weithredu deddfwriaeth newydd, rheoliadau gwirfoddol, codau ymarfer, canllawiau neu newidiadau polisi yn cael ei datblygu a’i hasesu gan awdurdodau pysgodfeydd cenedlaethol unigol, fel y bo’n briodol. Bydd unrhyw asesiadau effaith yn dilyn prosesau asesu unigol pob awdurdod.

Mae Asesiad Effaith Busnes a Rheoleiddiol (BRIA) rhannol yn destun yr ymgynghoriad hwn hefyd. Nid oes angen BRIA llawn ar y cam ymgynghori gan nad yw’r cynlluniau’n cyflwyno deddfwriaeth newydd, rheoliadau gwirfoddol, codau ymarfer, canllawiau na newidiadau polisi. Os bydd unrhyw un o’r uchod yn cael ei weithredu yn y dyfodol o ganlyniad i’r FMP, bydd BRIA llawn ac asesiadau priodol gan bob awdurdod yn cael eu cwblhau ar ymyriadau penodol.

C. 13: Oes gennych chi unrhyw sylwadau ar yr Asesiad Effaith Busnes a Rheoleiddiol (BRIA) rhannol?

[bookmark: _Toc210223813][bookmark: _Toc234410313]Adroddiad Amgylcheddol

Mae Asesiad Amgylcheddol Strategol (SEA) yn ofynnol ar gyfer unrhyw gynlluniau, rhaglenni, a strategaethau cyhoeddus cymwys yn ystod y broses o’u paratoi a chyn eu cyhoeddi os ydynt yn debygol o gael effaith sylweddol ar safle morol Ewropeaidd (naill ai’n gadarnhaol neu’n negyddol).

Felly, mae’r pum FMP pelagig arfaethedig yn dod o fewn cwmpas Rheoliadau Asesiadau Amgylcheddol o Gynlluniau a Rhaglenni 2004 oherwydd bod y rhychwant daearyddol yn ymestyn y tu hwnt i’r Alban, fel y’i diffinnir yn Rheoliadau 2004. Mae Llywodraeth yr Alban wedi cynnal yr asesiadau sy’n ofynnol yn unol â Rheoliadau Cadwraeth (Cynefinoedd Naturiol, & c.) 1994 a Rheoliadau Cadwraeth Cynefinoedd a Rhywogaethau 2017, a adwaenir fel y Rheoliadau Cynefinoedd, ac wedi penderfynu y gallai’r FMPau pelagig gael effaith sylweddol debygol (naill ai cadarnhaol neu negyddol) ar safleoedd Ewropeaidd neu safleoedd morol alltraeth Ewropeaidd, felly mae wedi cwblhau SEA sydd ar gael trwy’r ddolen i’r ymgynghoriad yma.  

Llywiwyd y cwmpas a lefel y manylion trwy ymgynghori’n gynnar ag SNCBau y Deyrnas Unedig a chyngor cadwraeth. Defnyddiwyd gwybodaeth gyhoeddedig am gyflwr yr amgylchedd ac effaith bosibl pysgota ar nodweddion amgylcheddol.

[bookmark: _Hlk208908937]C. 14: Oes gennych chi unrhyw sylwadau ar yr asesiad o effeithiau amgylcheddol y pum FMP pelagig sy’n destun yr ymgynghoriad hwn, fel yr amlinellir yn yr adroddiad amgylcheddol?

Ledled y Deyrnas Unedig, ac yn enwedig yn yr Alban, ceir llawer o wahanol gymunedau ynys sydd â phresenoldeb pysgota cryf. Fel sy’n ofynnol o dan Ddeddf Ynysoedd (Yr Alban) 2018, bydd Asesiad o’r Effaith ar Gymunedau Ynysoedd (ICIA) yn cael ei ystyried cyn cyhoeddi’r FMPau terfynol. Mae mesurau rheoli pysgodfeydd yn tueddu i gael eu cymhwyso’n gyson ac ni fyddant yn cael effaith wahanol neu anghytbwys ar gymunedau ynys yn gyffredinol. Byddwn yn ystyried a oes angen ICIA cyn cwblhau’r FMPau yn derfynol ac yn ystyried unrhyw adborth o’r ymgynghoriad hwn.  

C. 15: Oes gennych chi unrhyw sylwadau ar unrhyw effeithiau posibl ar ynysoedd sy’n deillio o’r FMPau drafft?


[bookmark: _Toc210223815][bookmark: _Toc234410314]Hysbysiad Preifatrwydd Cynlluniau Rheoli Pysgodfeydd Pelagig 

Ymgynghoriad ar y cyd yw hwn rhwng Llywodraeth yr Alban, Adran yr Amgylchedd, Bwyd a Materion Gwledig (Defra), Llywodraeth Cymru a’r Adran Amaethyddiaeth, yr Amgylchedd a Materion Gwledig (DAERA) yng Ngogledd Iwerddon. 

Mae’r hysbysiad preifatrwydd hwn yn esbonio sut bydd yr awdurdodau polisi pysgodfeydd (FPAau) a restrir uchod yn defnyddio’ch data wrth brosesu ymatebion ymgynghori. Os oes gennych unrhyw ymholiadau ynglŷn â chynnwys yr hysbysiad preifatrwydd hwn, anfonwch neges e-bost at FMPs@gov.scot.

Pwy sy’n casglu eich data personol
Mae’r FPAau yn rheolwyr ar y cyd ar gyfer y data personol a gasglwn.
Os oes arnoch angen rhagor o wybodaeth am sut mae Llywodraeth yr Alban yn defnyddio’ch data personol a’ch hawliau cysylltiedig, gallwch gysylltu â DataProtectionOfficer@gov.scot. 
Mae’r swyddog diogelu data ar gyfer Defra yn gyfrifol am wirio bod Defra yn cydymffurfio â deddfwriaeth. Gallwch gysylltu ag ef trwy DefraGroupDataProtectionOfficer@defra.gov.uk, neu gallwch gysylltu â rheolwr diogelu data Defra trwy data.protection@defra.gov.uk yn ogystal â’r cyfeiriad isod:
Adran yr Amgylchedd, Bwyd a Materion Gwledig
Adeilad Seacole
2 Marsham Street
Llundain
SW1P 4DF

Gallwch gysylltu â Llywodraeth Cymru trwy DataProtectionOfficer@gov.wales a DAERA trwy dataprotectionofficer@daera-ni.gov.uk i gael rhagor o wybodaeth am sut mae pob FPA yn defnyddio’ch data personol.
Pa ddata personol a gasglwn a sut y caiff ei ddefnyddio
Byddwn yn casglu eich:
· Enw
· Manylion cyswllt
· Safbwyntiau 
· Sefydliad 
Bydd yr FPAau yn defnyddio’ch data personol pan fyddant yn ymgynghori â chi ac yn derbyn eich sylwadau a’ch safbwyntiau ar ddeddfwriaeth neu bolisi arfaethedig yn ymwneud â materion rydych wedi nodi eu bod o ddiddordeb i chi. Fe allai’r FPAau gysylltu â chi’n uniongyrchol i’ch gwahodd i roi eich sylwadau a’ch safbwyntiau wrth ymateb i ymarfer ymgynghori neu fe allech benderfynu ymateb i ymarfer ymgynghori a welsoch ar GOV.UK neu rywle arall. 

Os byddwch yn ymateb i ymarfer ymgynghori, bydd eich data personol yn cynnwys eich enw a’ch manylion cyswllt a’r safbwyntiau a roddwch yn eich ymateb. Bydd yr FPAau yn defnyddio’ch data personol i gofnodi’ch safbwyntiau ac ystyried eich ymateb – cyn belled ag y bo’n bosibl gyda’r holl ymatebion eraill – pan fydd penderfyniadau’n cael eu gwneud o ganlyniad i’r ymgynghoriad.
Sail gyfreithlon ar gyfer prosesu’ch data personol 
Eich cydsyniad yw’r sail gyfreithlon ar gyfer defnyddio’ch data personol at ddiben yr ymarfer ymgynghori hwn. Os yw’r FPAau wedi cysylltu â chi’n uniongyrchol i’ch hysbysu am ymarfer ymgynghori, gwnaed hynny oherwydd eich bod wedi rhoi gwybod iddynt yn flaenorol yr hoffech dderbyn negeseuon yn ymwneud â phwnc yr ymgynghoriad. P’un a gawsoch yr ymarfer ymgynghori’n uniongyrchol gan yr FPAau neu mewn unrhyw ffordd arall, os byddwch yn ymateb i’r ymarfer ymgynghori, byddwch yn gwneud hynny’n rhydd ac yn wirfoddol ar ôl cael y cyfle i ystyried yr holl wybodaeth yn y dogfennau ymgynghori.

Tynnu’ch cydsyniad yn ôl

Mae prosesu’ch data personol wedi’i seilio ar gydsyniad. Gallwch dynnu’ch cydsyniad yn ôl unrhyw bryd drwy anfon neges e-bost at FMPs@gov.scot. Os byddwch yn tynnu’ch cydsyniad yn ôl, ni fydd yr FPAau yn gallu cysylltu â chi ynglŷn â’r ymgynghoriad hwn, ymgynghoriadau eraill cysylltiedig na’r Cynlluniau Rheoli Pysgodfeydd (FMPau) cyhoeddedig. Efallai byddwn yn defnyddio’ch ymateb o hyd i ddiweddaru’r FMPau, ond bydd hyn yn ddienw ac ni fydd yn gysylltiedig â’ch data personol.

Gyda phwy y byddwn yn rhannu eich data personol

Ymgynghoriad ar y cyd yw hwn, felly bydd yr holl FPAau (y Gyfarwyddiaeth Forol yn Llywodraeth yr Alban, Defra, Llywodraeth Cymru a’r Adran Amaethyddiaeth, yr Amgylchedd a Materion Gwledig yng Ngogledd Iwerddon) yn gallu cael at eich ymateb a’ch data personol.

Bydd yr FPAau yn cyhoeddi crynodeb o’r ymatebion; ni fydd hyn yn cynnwys unrhyw ddata personol. 

O fewn yr FPAau, bydd eich data personol ac adnabyddadwy ar gael i’r timau sy’n gweithio ar yr ymgynghoriad. Byddai’r rhain yn cynnwys y canlynol: y tîm polisi a enwyd yn y dogfennau ymgynghori, Cydlynydd yr Ymgynghoriad a’r tîm sy’n dadansoddi’r ymatebion ymgynghori. Bydd eich data personol yn cael ei brosesu gan 'Citizen Space', sef y darparwr trydydd parti a ddewiswyd ar gyfer y gwasanaeth hwn. 

Byddwn yn parchu eich preifatrwydd personol wrth ymateb i geisiadau mynediad at wybodaeth. Byddwn yn rhannu gwybodaeth pan fydd hynny’n angenrheidiol yn unig i fodloni gofynion statudol Rheoliadau Gwybodaeth Amgylcheddol 2004 a Deddf Rhyddid Gwybodaeth 2000.

Pa mor hir y byddwn yn dal data personol

Bydd yr FPAau yn dal eich data personol am hyd at 3 blynedd ar ôl diwedd y cyfnod ymgynghori. Yna, bydd eich data personol yn cael ei olygu; bydd gweddill yr ymateb yn cael ei gadw am 7 mlynedd o leiaf a’i arfarnu gan ein tîm Arfarnu Gwybodaeth i benderfynu a oes gwerth hanesyddol i’r wybodaeth. Os felly, fe’i trosglwyddir i’r Archifau Cenedlaethol i’w gwarchod. Os nad oes gwerth hanesyddol iddi, caiff ei dinistrio yn unol ag amserlenni cadw.

Beth fydd yn digwydd os na fyddwch yn darparu’r data personol

Os na fyddwch yn darparu’r data personol, ni fydd y tîm polisi’n gallu cysylltu â chi ynglŷn â’r ymgynghoriad FMPau pelagig nac ymgynghoriadau eraill cysylltiedig.

Gwneud penderfyniadau awtomataidd neu broffilio

Ni fydd y data personol a ddarparwch yn cael ei ddefnyddio i:
· wneud penderfyniadau awtomataidd (gwneud penderfyniad trwy ddull awtomataidd heb unrhyw ymwneud gan bobl)
· proffilio (prosesu data personol yn awtomataidd i werthuso pethau penodol am unigolyn)

Trosglwyddo’ch data personol y tu allan i’r Deyrnas Unedig

Bydd yr FPAau ond yn trosglwyddo eich data personol i wlad arall yr ystyrir ei bod yn ddigonol at ddibenion diogelu data. Pan fydd angen, bydd yr FPAau yn ceisio sicrwydd ynghylch mesurau diogelu priodol pan ystyrir bod trosglwyddiad cyfyngedig yn hanfodol.

Defnyddio meddalwedd deallusrwydd artiffisial i ddadasoddi’r ymgynghoriad

Fe allai eich ymatebion gael eu prosesu gan drydydd parti. Efallai byddwn yn defnyddio meddalwedd deallusrwydd artiffisial i gefnogi ein proses ddadansoddi. Bydd rhaid i unrhyw gontractwyr allanol a gyflogir gan Lywodraeth yr Alban i ddadansoddi ymatebion ymgynghori ddangos cydymffurfedd lefel uchel â chanllawiau diogelu data a seiberddiogelwch Llywodraeth yr Alban. Bydd unrhyw gomisiynau sy’n defnyddio deallusrwydd artiffisial yn mynd trwy gamau Llywodraeth yr Alban ar gyfer diwydrwydd dyladwy yn ymwneud â deallusrwydd artiffisial.

Eich hawliau

Yn seiliedig ar y prosesu cyfreithlon uchod, mae gennych yr hawliau unigol canlynol:
· Yr hawl i gael gwybod 
· Yr hawl i gael mynediad 
· Yr hawl i gywiro 
· Yr hawl i ddileu 
· Yr hawl i gyfyngu ar brosesu 
· Yr hawl i gludadwyedd data
· Hawliau yn gysylltiedig â gwneud penderfyniadau awtomataidd a phroffilio 

Mae rhagor o wybodaeth am eich hawliau unigol o dan Reoliad Cyffredinol ar Ddiogelu Data y Deyrnas Unedig (GDPR y Deyrnas Unedig) a Deddf Diogelu Data 2018 (DPA 2018), ar gael yma.
Cwynion
Mae gennych yr hawl i wneud cwyn i Swyddfa’r Comisiynydd Gwybodaeth unrhyw bryd.
Siarter gwybodaeth bersonol 
Mae ein siarter gwybodaeth bersonol yn esbonio mwy am eich hawliau mewn perthynas â’ch data personol.

Bydd yr ymgynghoriad hwn yn para am 12 wythnos, gan gau am 23:59 ar 14 Hydref 2026. Mae’n rhaid derbyn ymatebion erbyn 23:59 ar 14 Hydref 2026.

Ar ddiwedd y cyfnod ymgynghori, byddwn yn crynhoi’r ymatebion ac yn gosod y crynodeb ar dudalen we FMPau Llywodraeth yr Alban.

Pan fydd ymatebwyr wedi rhoi caniatâd i’w hymateb fod yn gyhoeddus, ac ar ôl i ni wirio nad ydynt yn cynnwys unrhyw ddeunydd a allai fod yn ddifenwol, bydd yr ymatebion ar gael i’r cyhoedd yn Citizen Space. Os byddwch yn defnyddio’r hyb ymgynghori i ymateb, byddwch yn cael copi o’ch ymateb trwy e-bost. Ar ôl y dyddiad cau, bydd yr holl ymatebion yn cael eu dadansoddi a’u hystyried ynghyd ag unrhyw dystiolaeth arall sydd ar gael. Byddwn yn cyhoeddi’r ymatebion os rhoddwyd caniatâd i ni wneud hynny. Bydd adroddiad dadansoddi ar gael, hefyd.

Os oes gennych unrhyw sylwadau ar sut y cynhaliwyd yr ymarfer ymgynghori hwn, anfonwch nhw at y cyfeiriad cyswllt uchod neu anfonwch neges e-bost at FMPs@gov.scot

Os oes gennych unrhyw ymholiadau cyffredinol, cysylltwch â’r canlynol: FMPs@gov.scot

Proses ymgynghori Llywodraeth yr Alban

Mae ymgynghori’n rhan hanfodol o’r broses llunio polisi. Mae’n rhoi cyfle i ni ystyried eich safbwynt a’ch arbenigedd ar faes gwaith arfaethedig.

Mae ein holl ymgynghoriadau ar gael ar-lein: Citizen Space. Mae pob ymgynghoriad yn rhoi manylion y materion sy’n cael eu hystyried, yn ogystal â ffordd i chi roi eich safbwyntiau i ni, naill ai ar-lein, trwy e-bost neu drwy’r post.

Bydd yr ymatebion yn cael eu dadansoddi a’u defnyddio yn rhan o’r broses benderfynu, ynghyd ag ystod o wybodaeth a thystiolaeth arall sydd ar gael. Byddwn yn cyhoeddi adroddiad ar y dadansoddiad hwn ar gyfer pob ymgynghoriad. Yn dibynnu ar natur yr ymarfer ymgynghori, fe allai’r ymatebion a dderbynnir:

· nodi’r angen am ddatblygu neu adolygu polisi
· llywio datblygiad polisi penodol
· helpu i benderfynu rhwng gwahanol gynigion polisi
· cael eu defnyddio i gwblhau deddfwriaeth yn derfynol cyn ei gweithredu

Er bod manylion amgylchiadau penodol a ddisgrifir mewn ymateb i ymarfer ymgynghori yn gallu bod yn ddefnyddiol wrth lywio’r broses polisi, ni all ymarferion ymgynghori fynd i’r afael â phryderon a sylwadau unigol, y dylid eu cyfeirio at y corff cyhoeddus perthnasol.

Ymatebwch i’r ymgynghoriad hwn gan ddefnyddio hyb ymgynghori Llywodraeth yr Alban, sef Citizen Space, sydd ar gael yn Saesneg ac yn Gymraeg (ar gyfer dau gynllun). Gallwch gael at yr ymgynghoriad hwn ac ymateb iddo ar-lein yn Citizen Space.

Gallwch arbed eich ymatebion a dychwelyd iddynt tra bod yr ymgynghoriad ar agor. Gwnewch yn siŵr fod ymatebion ymgynghori’n cael eu cyflwyno cyn y dyddiad cau. Os na allwch ymateb gan ddefnyddio ein hyb ymgynghori, llenwch y Ffurflen Gwybodaeth Ymatebydd a’i hanfon at y canlynol:

Cynlluniau Rheoli Pysgodfeydd 
Ymgynghoriad – Cynlluniau Rheoli Pysgodfeydd (FMPau) Pelagig Arfaethedig
Cei Victoria
Ardal 1B Gogledd
Caeredin
EH6 6QQ

Gallwch hefyd anfon eich ymateb atom drwy e-bost: FMPs@gov.scot   

Trin eich ymateb

Os byddwch yn ymateb gan ddefnyddio’r hyb ymgynghori, fe’ch cyfeirir at y dudalen Amdanoch Chi cyn cyflwyno’ch ymateb. Nodwch sut rydych eisiau i’ch ymateb gael ei drin ac, yn arbennig, a ydych yn fodlon i’ch ymateb gael ei gyhoeddi. Os gofynnwch i’ch ymateb beidio â chael ei gyhoeddi, byddwn yn ei ystyried yn gyfrinachol ac yn ei drin yn unol â hynny.

Dylai pob ymatebydd fod yn ymwybodol bod Llywodraeth yr Alban yn ddarostyngedig i ddarpariaethau Deddf Rhyddid Gwybodaeth (Yr Alban) 2002 ac felly byddai’n rhaid iddi ystyried unrhyw gais a wneir iddi o dan y Ddeddf am wybodaeth yn ymwneud ag ymatebion i’r ymarfer ymgynghori hwn.

Os na allwch ymateb trwy Citizen Space, llenwch a dychwelwch y Ffurflen Gwybodaeth Ymatebydd a ddarperir ochr yn ochr â’r ddogfen hon. 

I gael gwybod sut rydym yn trin eich data personol, gallwch weld y polisi preifatrwydd yma: Preifatrwydd - gov.scot. Mae hysbysiad preifatrwydd ar y cyd ar gyfer y Deyrnas Unedig ar gael isod.

Os byddwch yn ymateb trwy e-bost, strwythurwch eich ymateb yn unol â’r cwestiynau mewn teip trwm drwy gydol y ddogfen hon.

Mae’r cwestiynau ymgynghori mewn teip trwm yn yr adran Cwestiynau Ymgynghori yn y ddogfen hon ac yn yr arolwg ar-lein.

Mae fersiynau print bras a braille o’r ddogfen hon ar gael ar gais. 
Mae tair rhan i’r arolwg ymgynghori ar-lein: 

1. Manylion personol a chyfrinachedd (gofynnol) 
2. Cwestiynau am yr FMPau pelagig, y BRIA a’r SEA (gofynnol)
3. Adborth ymgyngoreion ar yr arolwg ar-lein (gofynnol) 

Bydd angen i chi ymateb i’r cwestiynau rydych eisiau eu hateb yn unig. Er enghraifft, os oes gennych ddiddordeb mewn un FMP yn unig, nid oes angen i chi ymateb i’r cwestiynau ar y lleill. Fodd bynnag, mae’n rhaid i’r holl ymatebwyr gwblhau’r adrannau ‘Adborth ymgyngoreion ar yr arolwg ar-lein’ a ‘manylion personol a chyfrinachedd’ gofynnol cyn y gallwch gyflwyno’ch ymateb i’r arolwg ar-lein. 

